Neuilly-sur-Seine is 'n voorstad in die noordweste van Parys en aan die regteroewer van die Seine, met 'n oppervlakte van 3,73 vierkante kilometer en 'n bevolking van sowat 61 000. Die stad is in die département Hauts-de-Seine geleë, sowat 6,8 kilometer van die Paryse middestad af. Dit is een van die mees digbevolkte munisipaliteite in Europa. Neuilly sluit regstreeks by die stadsgebied van Parys aan en is een van sy welvarendste voorstede. Hier lê - naas 'n aantal woongebiede - die hoofkwartiere van talle ondernemings. Die vroeëre Franse Minister van Binnelandse Sake en gewese staatspresident, Nicolas Sarkozy, het in die tydperk tussen 1983 en 2002 die amp van burgemeester van Neuilly-sur-Seine beklee.